khistorydata/jeongjo-sjw-relations huggingface dataset:
정조 14년
庚戌十一月初七日辰時上詣景慕宮擧動入侍時行都承旨金光默行左承旨徐鼎修行右承旨李祖承左副承旨尹行任記事官李海隣假注書金履載記事官洪樂游徐有聞一提學鄭民始原任直提學徐浩修檢校直閣李晩秀直閣徐榮輔待敎沈象奎以次隨駕上具遠遊冠絳紗袍乘輿由永淸門出明政門降輿乘輦出弘化門上曰兵判進前可也兵曹判書金文淳進前上曰昨日別雲劍之不成貌樣卿之擧行事事可駭大抵雲劍事體何等嚴重是以在前雲劍之排望除非宗親都尉則必以東西銓及文任曾經者擬入矣近日此法漸壞所謂雲劍視同苦役惟以苟充其數爲主寧有如許道理此已萬萬寒心而至於駕後咫尺承史閣臣輩上馬之際跟隨下隷恣意喧闐近日紀綱雖曰掃地若是無嚴曾所未見此莫非卿全不事事不能操切之致也軍門百事專觀紀律則身爲本兵之長若自禁軍別將各營千把摠以下拿入嚴束則如干喧譁禁止何難而不此之爲前後飭敎之下只益劻怯終不能發一號令於諸將官如是而何以立紀綱整部伍乎今日擧動時若又如前喧聒則先自卿嚴勘惕念擧行可也大駕至梨峴洞口上敎行任曰陪從百官中堂上軍職班甚零星若捧參班人手擧案與堂上軍職進不進擧案相準則書進而不參班者自當現發一竝拿問嚴勘而亦令廟堂覈出堂上軍職之無端懸病及書進而不隨駕者除老病及衆所共知實病外一一草記論罪可也上曰東班押班監察拿處出駕前下敎大駕至景慕宮門外降輦乘輿入宮門就板位行再拜禮仍詣宮內奉審訖詣省器位省器還詣齋室少頃詣省牲位省牲訖上曰今日當親隷儀以此分付可也諸執事以次進隷儀訖上命書榻敎曰祭監監察竝汰去仍命書傳敎曰周禮有九拜之禮自古伊然況朝儀享儀尤有自別雖非無於禮而義起之事時王之制不可不遵況自在先朝以朝服祭服拜禮無得用擧手加額之衍文俗習俾復翼如之儀飭敎不趐嚴截近來亦以此事申飭何如而莫重隷儀且是親臨則焉敢襲謬乎當該押班監察汰去此後嚴加申飭上敎行任曰陪祭諸臣中必有不爲隨駕徑詣宮所者竝令自現可也行任承命回奏曰徐瀅修孟至大尹東晩李夔竝不隨駕而徑詣云矣上曰竝令拿問嚴處而其中徐瀅修以乃叔之姪乃兄之弟尤安敢若是近來渠家盛滿太過全不操心而然也其爲痛駭有倍他人矣上曰今日當親押禮房承旨奉香祝進來可也親押罷後行任曰今日親押時通禮引儀皆不待令事體所在萬萬駭然所當重勘而本院請推之外無他可施之罰何以爲之敢稟上曰左右通禮罷職東西唱引儀汰去口傳差出可也出擧條命書傳敎曰親享事體何等嚴重而老病外無端不參卿宰堂上侍從論罪大臣雖已草記旣書進字無端不參之人尤爲駭然竝令政院捧現告拿問處之其中有實職不參人加等嚴勘命書榻敎曰右副承旨許遞前望單子入之待下批牌招察任上曰承旨以申耆柳文養出牌事分付可也命書榻敎曰兵曹參知有闕之代令該曹口傳差出又命書榻敎曰進御加味養胃湯依前方一貼煎入又命書傳敎曰日寒若此年老及實病人皆令勿參享班事分付上曰明日還宮時路由館峴以此分付可也上命左副承旨率宮司進前耆率景慕宮令黃基厚直長徐洛修奉事李羲雲進前上詢問姓名及除本仕久近基厚等以次仰對訖上曰月講果不廢爲之修掃等節亦各別申飭乎基厚等對曰如例擧行不敢少懈矣上曰惕念加勉可也命退基厚等以次退出上命書榻敎曰朝廷經宿問安及翌日問安勿爲之耆告各營軍兵懸燈取稟上曰知道命書榻敎曰王大妃殿進御加味正氣散依前方一貼煎入仍命權退諸臣以次退出
정조 14년
行都承旨金光默左行左承旨洪明浩坐直行右承旨李祖承坐左副承旨李敏采坐直右副承旨申耆坐同副承旨柳文養坐注書李海隣病一員未差假注書金履載仕直趙台榮仕事變假注書宋知濂仕
정조 14년
大殿王大妃殿惠慶宮中宮殿內閣政院藥房口傳經宿問安答曰知道
정조 14년
柳文養啓曰玉堂上下番俱空事甚未安校理李普天卽爲牌招入直何如傳曰允
정조 14년
以原春監司尹師國狀啓惶恐待罪事傳于李祖承曰旣命問備又請待罪今若更爲問備則又請再次待罪乎日前開留亦如此已有申飭此狀啓豈可捧入乎當該承旨爲先從重推考
정조 14년
柳文養啓曰卽見咸鏡監司李文源朔膳封進狀啓則吏讀二字刀擦不塡奏御文字如是不審極爲未安原狀啓雖不得不捧入該監司不可無警推考何如傳曰允
정조 14년
以咸鏡監司李文源狀啓舊安陵碑閣改建時領役將校朴亨茂酬勞之典令該曹考例稟處事傳于李祖承曰依例加資事回諭敎旨亦爲成送
정조 14년
柳文養啓曰卽者刑曹郞廳來言再昨日動駕時衛外擊錚人等所當卽爲捧供而連値齋日限內不得捧供待無故日擧行云矣敢啓傳曰皆於今日內捧供以別單書入
정조 14년
以刑曹別單擊錚罪人南奎明原情事傳于柳文養曰令道伯嚴飭山在官斯速決給俾無更訴之弊
정조 14년
以刑曹啓目蔚珍前縣令李東榮移義禁府處之事傳于柳文養曰已勘處之事又爲回啓當該堂上推考捧納承旨亦爲推考
정조 14년
承旨前望單子入之洪明浩李敏采落點
정조 14년
注書李海隣病代以趙台榮爲假注書
정조 14년
以執義林道浩牌不進罷職傳旨傳于洪明浩曰只推
정조 14년
洪明浩啓曰玉堂上下番俱空事甚未安今日政新除授玉堂待下批牌招以爲推移入直之地何如傳曰允
정조 14년
傳于柳文養曰以導駕進去目見侍臣徑往之擧無一言執論況以如許格例有無令政院問于長官乎初犯不言之罪更有冒據之嫌所當置對査處而聞其年老姑且參酌大司憲洪檢罷職
정조 14년
傳于洪明浩曰藿香卽茶飯之劑雖無飭敎御用事體自別固當購納眞品而前此申飭何如則今番貿來之品又復若前如許醫官不可不嚴加重治以存國綱聞使臣言病不省事所謂購貿非渠自辦云故今姑參酌末勘方泰逵爲先刊名內醫院無一言捧納之提調爲先從重推考以卞觀海之癡濫今行藥料之不能誠心購貿雖已知之其在無棄物之意宜有申加提飭以此傳敎行會下去使行處藿香等諸種萬一如前無實使行還渡江時大會行中諸人卽其灣上決棍三十度仍充沿江把防軍如是申飭之後使行狗於顔私一有顧護正副使難免重勘各別嚴飭
정조 14년
柳文養啓曰吏曹判書李𡊠參議李洪載牌不進推考傳旨及罷職傳旨今方捧入而開政命下之後如是違牌不卽擧行事甚未安更爲牌招何如傳曰允
정조 14년
以吏曹參議李洪載牌不進罷職傳旨傳于洪明浩曰只推
정조 14년
以訓鍊都監哨官望筒傳于申耆曰挾輦將官汰去
정조 14년
柳文養啓曰吏曹判書李𡊠再牌不進推考傳旨今方捧入而開政命下之後連事違召不卽承膺事體所在誠極未安所當更請牌招而係是一日三牌何以爲之敢稟傳曰無端違牌此何道理更爲牌招牌去來勿爲呼望
정조 14년
洪明浩啓曰吏曹參議李洪載旣有只推之命更卽牌招開政何如傳曰允
정조 14년
傳于洪明浩曰左承旨入侍
정조 14년
傳于洪明浩曰吏判事極爲未安爲先問啓
정조 14년
洪明浩啓曰吏判事極爲未安爲先問啓事命下矣問于吏曹判書李𡊠處則以爲臣之一身非臣之有也遇事則生死向前當官則夷險不擇自有矢心之計欲報銘骨之德故前此銓任之屢叨人器之不稱有不暇論身名之顚沛自不敢顧晏然冒當若固有之居常愧懼夙宵靡懈果於昨年注擬之際厚招譏評臺章堂疏次第迭發聲罪旣峻勘律亦重至今追思惶汗浹背從玆以往銓地一步便同鐵限日前享官之牌不敢言私冒沒出肅然而若因事會視之以宿趼諉之以事往揚揚行政自同無故則其如廉隅何其如嗤點何哉召牌之下屢犯違傲致有此問啓之命惶懍震越罔知所達云矣敢啓傳曰設有旣往之情勢豈必追提況出肅之後又復如是萬萬未安從重推考連日動駕之餘又以吏判去就侵夜酬應揆以分義寧容乃爾更爲牌招嚴飭開政
정조 14년
傳于李敏采曰屢次申飭何如且以問啓事自在闕中若是違拒竝與牌去來而無皁白如許遞義徒損事體吏曹判書李𡊠爲先從重推考各別嚴飭斯速開政牌去來卽爲知入因此深夜酬應而承宣等不能申飭當該坐直承旨亦爲推考
정조 14년
李敏采啓曰吏曹判書李𡊠問啓批旨極爲嚴截至有嚴飭開政之敎而更鼓已深終不承牌無意開政仍又席藁待命於延英門外事體所在誠極未安從重推考何如傳曰擧措之顚倒姑無論今夜又以此事欲令徹宵酬應分義掃如矣旣無必遞之端則出肅而獨於開政如是者處義駭然矣到今更令申飭大關國綱吏曹判書李𡊠爲先遞差淸州牧使除授使之當日辭朝城門留門出送仍令卽刻登程時任牧使遞付京職
정조 14년
傳于李敏采曰吏曹判書前望單子入之在外參判許遞今日政差出
정조 14년
有政吏批判書未差參判未差參議李洪載進左副承旨李敏采進啓曰判書參判俱爲未差小臣獨政未安何以爲之敢稟傳曰只出緊任以申應顯爲大司憲鄭景祚申史澳爲掌令朴吉源韓啓玉爲持平金孝建姜碩龜爲正言沈能翼爲校理李庚運爲修撰朴宗岳爲知敦寧李勉兢爲兵曹參議分承旨孟至大徐瀅修尹東晩分兵曹參議李謙煥洪秉聖參知尹履相尹弼秉分兵曹佐郞尹悌東張至顯南涑宋俊載分內醫提調吳載純徐浩修趙瑍洪檍以上減下以金光默爲吏曹參判李師濂爲坡州牧使
정조 14년
兵批判書金文淳進參判洪文泳病參議李勉兢未肅拜參知鄭益祚入直進行左承旨洪明浩進以申應顯爲副摠管吳命啓李長鎭爲景福將鄭東觀爲北評事副司直洪檍柳戇徐鼎修李勉兢鄭大容洪義浩李益運洪義榮丁範祖副司果李趾光竝單付
정조 14년
以冬至兼謝恩使狀啓表文欠淨處改書下送事傳于李敏采曰此狀啓下承文院稟處其時考覈承旨爲先査出捧現告表文卽爲改書星火下送趁十一日期於傳致使行無論旬前後從便前進而鳳凰城以外自當有順付之便少留遲待待表文下去祗受後趲程亦無不可此意回諭嚴飭撥路卽爲飛傳
정조 14년
洪明浩以禮曹言啓曰今十一月初十日睿順聖哲莊僖惠徽翼烈明宣王大妃殿誕日陳賀時百官進致詞表裏儀注依前例直爲書入王大妃殿之意敢啓傳曰知道
정조 14년
申耆以兵曹言啓曰依下敎還宮時駕後侍衛爲兵郞所遮截不得連續前進之由禁喧郞廳朴命燮處拿入嚴問則所供內以爲喧譁紛沓每在攔後而深夜動駕或有入馬衝突至近喧聒之慮以迷劣所致不能區別混同禁止至於駕後侍衛之不得連續前進罪合萬殞惶恐遲晩云臣之不能禁飭之失尤萬萬惶恐而旣有該郞査問之命爲先取招以入之意敢啓傳曰卿以駕後侍衛目見無例之擧是自卿敎爲萬萬駭然一二步絶阻猶且隨現痛治爲其禁喧遮截駕後以致深夜駕後數十間無端空曠之事如卿者爲兵判之時除後廂然後可以愜意郞官何罪該郞分揀卿爲先記過
정조 14년
申耆以兵曹言啓曰依下敎奎章閣引陪使令李大根弘文館使令安寬興引陪使令李弘大鄭成大崔光世尹大得李德三金興宇司憲府書吏秋興祥宋得元所由金奉三權世寬朱順得盧景卜司諫院書吏崔聖郁喝導全卜三呂仁得黃興孫等各決棍十五度之意敢啓傳曰知道
정조 14년
洪明浩以承文院都提調意啓曰冬至兼謝恩使狀啓有此狀啓下承文院稟處之命矣表文欠凈有此馳啓臣於査對時以眼精昏眊正本則雖未覽觀然主管査對者卽臣也若論其罪臣實爲首不勝惶恐戰慄而正本字樣至小擦痕之廣至爲二三分殊涉可疑且表紙至厚以前面刀擦致令後面繭浮亦甚怪訝此或當初紙品有未盡處舒捲之際未免生痕而然乎痕旣如此不可不改表文今日內使之改書卽行査對後別定齎表官趁十一日得抵灣府之意分付何如傳曰允行中齎去空表紙帶去寫官畫員所以預備此等事近聞空表紙齎去自數年來無端廢却云此後嚴飭申復舊規雖以今番言之齎官帶去決難趁今十一二日空表紙付撥下送令使臣知悉以行中畫寫從便爲之事令政院下諭可也
정조 14년
柳文養以義禁府言啓曰時囚中洪秀輔老病可知放送後草記事命下矣洪秀輔卽爲放送之意敢啓傳曰知道
정조 14년
申耆以義禁府言啓曰金履素尹尙東李邦榮姜游柳焵李昌漢尹㬦等拿問嚴處事傳旨啓下矣金履素尹尙東李邦榮柳焵李昌漢尹㬦等今方待命卽爲拿囚而姜游下去京畿利川地云依例發遣府書吏拿來何如傳曰似非稱在外然則何必拿來乎
정조 14년
柳文養以義禁府言啓曰時囚罪人金履素尹尙東李邦榮柳焵李昌漢尹㬦中衆所共知實病人先放送後草記事命下矣金履素尹尙東柳焵李昌漢俱有實病云竝卽放送之意敢啓傳曰知道
정조 14년
李敏采以刑曹言啓曰再昨日動駕時猥濫擊錚人中海美幼學韓錫朝則以爲其七代祖孝純不幸位在三事之列不免爲凶徒之籍賣身歿於癸亥之前竟未得事實之陳暴當初伸救尹善道而見忤凶黨請鞫筠闓等而亟除凶徒至於凶疏之封下庭請之出令初無一毫干預而官秩未復則罪名何由雪罪名未雪則心跡何由暴乞令復其先祖官爵事也今九月錫朝以此事呼籲而特命勿施則未踰數月又復煩瀆者其放恣無嚴誠極痛駭原情勿施自臣曹考律勘處忠州許澓則以爲其五代祖積不幸有子逆堅論以收坐則肅廟朝特下優批依皇朝嚴嵩例放歸田里爲敎此實出於大聖人欽恤之至意而層生之論格而不行及至復官之日又命賜祭而橫議復生恩命復收乞令更復官爵事也論以收坐宜有當律乍復旋收亦循公議則到今年久之後敢生希覬之心如是煩籲極甚猥越原情勿施自臣曹考律重勘晉州昌原密陽三漕倉居民蘇甘金等則以爲倉船守護之苦全任倉底居民漕運上納之利都歸遠地沙格故渠等不勝偏苦一依兩湖四倉例必以倉底民差出沙格之意呈備局關飭本道而本道亦以沙格之散在南北有違設倉之本意遠地沙格一竝除去使渠等擇差矣前道臣遞歸後舊沙工輩構誣渠等還爲見汰故今二月冒死呼籲以差出沙格於倉民之意蒙允矣營邑又以載發之臨時防報乞令一依兩湖例使倉底居民差定沙格以便守護事也敢以四件外事屢次煩瀆者極爲無嚴狀頭自臣曹考律勘處至於本事設倉造船果是軍務之緩急漕運之便宜而當初備局與本道旣以許施今春因渠呼籲又爲蒙允則到今營邑之防報事甚訝惑依前決給之意分付道臣何如傳曰允
정조 14년
義禁府啓目沈象奎口招云云傳旨問目內辭緣泛稱遲晩所當請刑是白乎矣旣有以草供捧入之命上裁何如判付啓所供專事漫漶如許供招豈可捧入況口招異於原情則不以言語捧之有違格式卿等爲先推考渠供中諉罪於所謂林哥下吏事如是極口發明而及其結辭又沒着落特敎嚴問之下豈可以如許喋喋喃喃欲巧反拙之說登諸奏御文字乎當該執筆都事爲先拿問勘處待明朝開坐更爲捧供除尋常各別究覈期於得情爲良如敎
정조 14년
柳文養以義禁府言啓曰時囚罪人沈象奎口招草供判付內當該執筆都事拿問勘處事命下矣都事李承薰今方待命卽爲拿囚之意敢啓傳曰知道
정조 14년
禁府啓目申光祜段矣身猥以無似忝在法從今曉回鑾時侍臣上下馬自有節次是乎去乙矣身昏謬生疎不待贊請隨衆顚倒未免班儀錯亂有此嚴問惶悚震越恭俟嚴誅宋景煥段矣身忝在侍從之列動駕之時非不知上下馬之自有節次而昏謬所致徒知法駕之已近不待贊請徑先進去致煩淑問惶悚之極不知所達趙鎭宅段矣身冒忝從班適値陪鑾昏迷顚錯自陷重戾致有此淑問之擧惶蹙震迫罔知所措是白齊侍臣之上下馬節次自有應行之體例是乎去乙矣身到館洞口前路不待贊請徑先上下轉往作門之外以致停鑾之時陪儀虧損此莫非矣身觸事愚昏之致罪合萬殞無辭可達李百亨段矣身莫重陪班擧措顚錯致有置對之命惶隕震越罔知攸措矣身職在三司之列則上下馬應行節次事當各別詳審而至文廟前路初不待贊請徑自上下至於作門外以致班儀之錯亂罪犯罔赦不知所達徐有鍊段矣身愚迷昏謬不善周旋侍臣上下馬之際不待贊請徑先上下忙急前進擧措顚錯論厥罪狀合被重律今於淑問之下惶懍震越罔知所措李東植段矣身本以無似初忝從班專昧體例隨行前進是白如可今曉陪鑾時行至文廟前路蒼黃失措不待贊請徑先上下馬致使班儀錯亂至勤淑問罪合萬殞柳師模段矣身生疎愚迷全昧體例今曉館橋侍臣上下馬時不待應行之節次隨衆上下徑先前進自陷違越班式之罪張至冕段矣身生疏譾劣觸事顚錯今曉回鑾時侍從班齊到泮橋不待贊請遽然上下馬隨衆前進違越班式自速重戾罔知攸措鄭履綏段矣身新忝侍從愚迷生疏不待上下馬贊請隨衆顚錯致承淑問之命伏地戰懍罔知攸措李錫夏段矣身莫重陪班顚錯失措致有此淑問之擧惶霣震迫罔知所措是白齊侍從班上下馬自有節次前到太學洞口控馬相向以待贊請是白加尼昏夜紛擾之中錯聽下吏之傳言誤認節次之權除班次立馬之際徑先上下特敎招還之後趁不待令節次顚錯自陷重戾此莫非矣身愚迷不識之罪李尙度段矣身猥忝三司之列獲忝侍臣之末今曉回鑾時依班次進到館橋前路回馬相向以待下馬之命是白如可昏夜蒼黃之際不待鴻臚之啓請誤認節次之權除徑下旋騎轉至作門之外以致承命回陪之際淹滯多時此莫非昏謬顚錯之罪李義鳳段矣身今番回鑾時依班次圖最居三司之前及到館橋生疎昏錯不待啓請徑先上下馬又復轉至作門之外顚錯安行之罪矣身實爲其首金熙采段矣身猥忝法從獲陪回鑾依次前進及到文廟洞口未及周旋不待贊請錯聽傳言隨衆上下旋又前詣作門外節節顚錯自速罪辜向前申光祜宋景煥趙鎭宅李百亨徐有鍊李東植柳師模張至冕鄭履綏李錫夏李尙度李義鳳金熙采等所當請刑是白乎矣曾經侍從勿爲請刑載在大典通編且有草供以入之命上裁何如判付啓班儀何等嚴重而徑升徑降自行自止執法之地先自壞法召還本班之際以致駐輦移時其爲貽羞淸朝孰甚於此道傍士庶之瞻觀羽旄者謂朝廷有法從乎否乎此不可使聞兺除良下輦之所卽文廟洞口也顧名思義尤豈不寒心昨日參班侍從諸文臣可謂聖廟之罪人是如乎設如所供禮吏誤以上下馬除稟傳呼陳列班次自有五禮儀所在下易之信地則駕未到文廟前路侍臣之徑詣闕門亦禮吏之所敎乎因渠輩之徑往自駕前至紅馬木其間絶阻無一人儀衛苟究其罪合置重典削職薄勘失之太寬是置卿等以此知悉昭律以聞
정조 14년
檢閱洪樂游疏曰伏以臣父臣明浩卽除承政院左承旨矣臣之所帶春秋兼銜揆以公法自在當遞伏乞聖慈亟命有司照例遞改以存公格以安私分不勝幸甚云云
정조 14년
以檢閱洪樂游上疏傳于李敏采曰承旨兼帶春秋減下原疏還給
정조 14년
親臨景慕宮冬享大祭報府亞獻官左議政蔡濟恭終獻官昌城尉黃仁點進幣瓚爵官吏曹判書李𡊠薦俎官戶曹判書鄭民始奠幣瓚爵官吏曹參議李洪載禮儀使禮曹判書李秉模典祀官奉常正魚錫齡宮司令黃基厚堂上執禮行副司直李晩秀堂下執禮直閣徐榮輔執尊校理趙鎭宅大祝待敎沈象奎祝史修撰李錫夏齋郞副修撰金熙采捧俎官戶曹正郞李正模副司直李祉源司僕判官韓大裕御盥洗位官禮曹正郞金驥燦兵曹正郞姜世揆爵洗位官禮曹正郞崔命麟兵曹正郞尹行喆亞終獻官盥洗位官禮曹佐郞金潭掌牲令典牲主簿洪樂恒贊者兼引儀任藗李命心謁者引儀姜文岳金華儉贊引假引儀李萬羽成殷柱祭監監察尹厚東宋啓來
정조 14년
庚戌十一月初八日丑時上行景慕宮冬享大祭入侍時行都承旨金光默行左承旨徐鼎修行右承旨李祖承左副承旨申耆右副承旨尹行任記事官李海隣假注書金履載記事官洪樂游徐有聞一提學鄭民始原任直提學徐浩修檢敎直閣李晩秀直閣徐榮輔待敎沈象奎以次侍立上具冕服出齋室就板位行再拜禮詣盥洗位盥洗訖詣神位前三上香執瓚灌地奠幣降復位復詣神位前行初獻禮降復位獻官行亞獻禮終獻禮訖上詣飮福位飮福降復位行再拜禮復行再拜禮詣望燎位望燎訖通禮告禮畢上還御齋室改具遠遊冠絳紗袍乘輿出宮大門降輿乘輦大駕至觀旂橋降輦步過乘輦引儀請侍臣上馬上敎耆曰侍臣班次例在駕前不遠地則今皆安往而無一人見在者乎詳問以來可也耆承命出回奏曰諸侍臣已至弘化門外下馬云矣上曰閣臣隨駕者爲誰詣侍臣班者爲誰耆對曰直閣徐榮輔隨駕待敎沈象奎詣侍臣班云矣上曰諸侍臣竝令進前査問其徑往委折以奏可也耆回奏曰問于諸侍臣則以爲有林哥書吏謂有侍臣節次除之之命如是知委故先詣云矣上曰名以侍從反欲委罪於下吏如許奏對可謂貽羞莫甚更爲詳問以奏可也耆回奏曰更問於諸侍臣則以爲昏謬顚錯致有此屢詢之嚴敎惶恐不知所達云矣上曰內閣玉堂引陪及所由喝導竝移送兵刑曹決棍嚴懲可也上敎耆曰兩司長官皆當隨駕以侍臣之爭先徑往至於許久駐輦更爲招來之境如許事例於前亦有之與否詳問回奏可也耆曰動駕時侍臣上下馬節次自有體禮而今日還宮時大駕未到文廟前下輦所內閣及三司諸臣任自下馬旋又上馬徑往闕門外及夫輦輿少駐鴻臚傳唱之時應行節次不得擧行甚至於許久住駕屢次招還之境事未前有極爲駭歎參班諸臣一竝推考何如上曰此豈但前所未聞之擧乎未至文廟前下輦所爭先徑往至弘化門外下馬已久下輦所侍臣上馬輦請也住輦殆過食頃近日三司雖不若古人自有禮都監下吏之提醒則雖欲不待駕前呼唱先爲乘馬其勢誠不得由而爲此無前之擧以致百官軍兵觀瞻之駭惑其中必有造計者安知非年少率着之待敎所倡乎此念舊之意雖不得不除此職慮之已久矣然此則雖近於臆料而內閣視三司職愈淸地愈比則三司雖欲占便內閣豈可效尤由前由後急於自解而求其說其可得乎且況下問之後委罪於所謂林哥書吏如許奏對貽羞莫甚待敎沈象奎爲先刊去閣銜令該府嚴問口招三司諸臣亦爲削職一體捧口招以聞可也出擧條上曰當直都事進來聽傳敎卽速擧行可也大駕入弘化門降輦乘輿由明政門入永淸門還內諸臣以次退出
정조 14년
庚戌十一月初八日辰時上御重熙堂右副承旨入侍時右副承旨尹行任記事官李海隣記事官洪樂游徐有聞以次進伏訖上曰左承旨入侍出榻敎賤臣承命出與左承旨徐鼎修偕入進伏命書傳敎曰左承旨右副承旨聞有實恙許遞前望單子入之待下批牌招察任又命書傳敎曰政官牌招開政又命書傳敎曰外補不過匪怒且其從叔碑役已爲之坡州牧使朴宗岳今日政內遷命退承史以次退出
정조 14년
庚戌十一月初八日申時上御重熙堂左承旨入侍時行左承旨洪明浩假注書金履載記事官洪樂游徐有聞以次進伏訖上曰吏判牌去來何至今無消息耶明浩曰連爲催促而無意承膺事體所在極爲未安矣上曰承旨出去更爲催促可也命退承史以次退出
정조 14년
行都承旨趙尙鎭坐行左承旨洪明浩坐行右承旨李祖承坐左副承旨李敏采坐右副承旨申耆坐直同副承旨柳文養坐直注書李海隣病一員未差假注書李明淵仕趙台榮仕直事變假注書宋知濂仕
정조 14년
柳文養啓曰合辭闕啓事甚未安新除授兩司諸臺竝卽牌招執義林道浩一體牌招何如傳曰允
정조 14년
洪明浩啓曰假注書金履載身病猝重勢難察任今姑改差何如傳曰允
정조 14년
假注書金履載改差代以李明淵爲假注書
정조 14년
傳于申耆曰明日出宮門路以協陽門爲之
정조 14년
承旨前望單子入之趙尙鎭落點
정조 14년
吏曹判書前望單子入之吳載純落點
정조 14년
以咸鏡監司狀啓今十一月令薦新生靑魚等限內不得封進惶恐待罪事傳于申耆曰勿待罪事回諭
정조 14년
以校理沈能翼牌不進罷職傳旨傳于洪明浩曰只推
정조 14년
趙尙鎭以弘文館言啓曰本館上番闕直事甚未安校理沈能翼旣有只推之命卽爲牌招入直何如傳曰允
정조 14년
禁府啓目行副司直鄭煥猷申尙權李家煥睦萬中尹弼秉柳甲基呂萬永韓鼎運李夔李義綱李濟萬等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓賀儀在明日寒如此此時不可滯囚今日內照律草記爲良如敎
정조 14년
禁府啓目李邦榮尹㬦等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編竝只議處何如判付啓李邦榮段事勢似然分揀放送尹㬦段罷職放送爲良如敎
정조 14년
禁府啓目分承旨徐瀅修孟至大尹東晩等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編竝只議處何如判付啓徐瀅修段雖以執禮預差先詣云而旣云先詣則不爲祗迎於門內享官之班未諳格例卽亦渠罪以公罪從重勘律放送孟至大段年過六十隆寒寒疾云云不可勒歸之杜撰然旣帶分司實職不爲言送院中之罪不可無飭亦以公罪勘放尹東晩段以實職不參陪班其罪一也徑詣宮內其罪二也兩罪俱發削職放送照律兩囚功議減等草記擧行爲良如敎
정조 14년
禁府啓目義禁府都事李承薰原情云云問目內辭緣泛稱遲晩刑推得情何如判付啓付過放送爲良如敎
정조 14년
禁府啓目東班押班監察李仁達原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓付過放送爲良如敎
정조 14년
柳文養以義禁府言啓曰時囚罪人鄭煥猷申尙權李家煥睦萬中尹弼秉柳甲基呂萬永韓鼎運李夔李義綱李濟萬等原情公事判付內賀儀在明日寒如此此時不可滯囚今日內照律草記事命下矣右人等傳旨內親享事體何等嚴重而無端不參拿問處之罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣鄭煥猷申尙權李家煥睦萬中尹弼秉柳甲基呂萬永韓鼎運李夔李義綱李濟萬等各杖一百收贖告身盡行追奪放送何如傳曰允腹痛胸痛疝痛瘡痛等種種醜敗雜症豈獨巧湊於堂上侍從乎近日隆寒挽近所無諸供虛實除非月令摘奸難以分別此則太涉煩屑特附漫對校人之意以公罪區別功議減等放送鄭煥猷則書進不進極爲無狀念舊二字屢提於筵席大小公故雖不投跡焉敢不參於宮享乎如許忝侮渠家之類不可尋常處之刊名仕籍其中徑詣諸人則工於占便反有甚於在家偃息削職放送可也
정조 14년
李敏采以義禁府言啓曰時囚罪人徐瀅修孟至大等原情公事判付內徐瀅修雖以執禮預差先詣云而旣云先詣則不爲祗迎於門內享官之班未諳格例卽亦渠罪以公罪從重勘律放送孟至大年過六十隆寒寒疾云云不可勒歸之杜撰然旣帶分司實職不爲言送院中之罪不可無飭亦以公罪勘放功議減等草記擧行事命下矣取考律文則大明律制書有違條有曰凡奉制書有所施行而違者杖一百不應爲條有曰凡不應得爲而爲之事理重者杖八十矣徐瀅修以制書有違公律杖一百收贖孟至大以不應爲事理重公律杖八十收贖而徐瀅修祖宗玉揚武原從功臣達城尉五寸親云功議各減一等杖八十以公罪收贖孟至大達城府院君異姓四寸親云議減一等杖七十以公罪收贖竝放送何如傳曰允
정조 14년
李祖承以義禁府言啓曰時囚罪人李觀成投印自有其律無論事勢之如此如彼不可仍而置之卽其地徒一年定配赦令纔過如有功議仍爲減等事命下矣李觀成六代祖更生靖社原從功臣云徒一年定配功減一等杖一百收贖告身盡行追奪放送何如傳曰允
정조 14년
禁府照目前掌令申光祜宋景煥前校理趙鎭宅前副校理李百享徐有鍊前持平李東植柳師模前正言張至冕鄭履綏前修撰李錫夏李尙度前副修撰李義鳳金熙采等矣判付內班儀何等嚴重而徑升徑降自行自止執法之地先自壞法召還本班之際以致駐輦移時其爲貽羞淸朝孰甚於此道傍士庶之瞻視羽旄者謂朝廷有法從乎否乎此已不可使聞兺除良下輦之所卽文廟洞口也顧名思義亦豈不寒心昨日參班侍從諸文臣可謂聖廟之罪人是如乎設如所供禮吏誤以上下馬除稟傳呼陳列班次自有五禮儀所載不易之信地則駕未到文廟前路侍臣之徑詣闕門亦禮吏之所敎乎因渠輩之徑往自駕前至紅馬木其間絶阻無一人儀衛苟究其罪合置重典削職薄勘失之太寬是置卿等以此知悉照律以聞罪各杖一百收贖告身盡行追奪竝只私罪奉敎依允爲有矣申光祜張至冕李尙度李義鳳等段竝只功議各減一等爲旀趙鎭宅李百享柳師模鄭履綏李錫夏金熙采等段各功減一等徐有鍊段議減一等爲良如敎
정조 14년
禁府啓目前獻納李龜雲源情云云特敎口招之下其所納供專事漫漶泛稱遲晩所當請刑是白乎矣曾經侍從勿爲請刑載在大典通編且有捧草供以入之命上裁何如判付啓依同罪他囚照律以聞爲良如敎
정조 14년
禁府照目李龜雲杖一百收贖告身盡行追奪私罪奉敎依允
정조 14년
禁府啓目粘連沈象奎再招云云以判付內辭意發問目反覆嚴問則徑先前進之罪泛稱隨衆諉罪林吏之事一辭發明故屢次盤詰終不直陳究厥罪狀萬萬痛駭所當請刑是白乎矣旣有更招以入之命上裁何如判付啓照律爲良如敎
정조 14년
禁府照目沈象奎從重論杖一百收贖告身盡行追奪私罪奉敎依允爲旀功減一等爲良如敎
정조 14년
持平朴吉源啓曰請爲奴罪人金壽賢河翼龍竝令王府設鞫得情夬正王法措辭見上新除授大司憲申應顯時在京畿抱川地掌令申史澳時在全羅道珍山地司諫院司諫許晊時在京畿振威地請竝斯速乘馹上來事下諭答曰不允下諭事依啓
정조 14년
庚戌十一月初九日申時上御重熙堂軍士房承旨入侍時右副承旨申耆假注書趙台榮記事官洪樂游徐有聞以次進伏訖上曰王大妃殿進御加味正氣散依前方一貼煎入出榻敎上曰承旨前望單子入之待下批牌招察任出榻敎上曰同副承旨入侍出榻敎賤臣承命出傳同副承旨柳文養進伏命書傳敎曰不言之失冒居之嫌與憲長無異且於問啓之下爲說復爲擧措謊亂貽羞臺閣莫此爲甚大司諫尹行元施以不敍之典又以時囚罪人李觀成原情公事命書傳敎曰向於狀語甚以爲訝今見囚供不可以分疏言想其眞境失言之失道伯安得辭其責已自損體厚責於無識武倅誠非矣至於回互之目不惟輕加之爲不可渠果迷劣雖迷劣奸詐則相反前論庇仁殘倅也自倣太過今論該囚題評失實未聞論一大吏可懲他邑宰之擧由前由後殊欠商量該道臣推考時囚李觀成罷黜以改差釐正投印自有當律無論事勢之如此如彼不可仍以置之卽其地徒一年定配赦令纔過如有功議仍爲減等事分付命退承史以次退出
정조 14년
行都承旨趙尙鎭坐行左承旨洪明浩坐行右承旨李祖承坐左副承旨李敏采坐直右副承旨申耆坐同副承旨柳文養坐直注書李海隣病一員未差假注書李明淵仕趙台榮仕直事變假注書宋知濂仕
정조 14년
大殿惠慶宮中宮殿內閣政院玉堂口傳問安答曰知道
정조 14년
王大妃殿惠慶宮中宮殿內閣口傳問安答曰知道
정조 14년
李敏采啓曰禁府公事決不可一刻遲滯而昨日時囚照律判下公事稽滯於當直今日天明後始乃知委於本府事未前有萬萬駭然當該堂上推考當該都事所當重勘而本院請推之外無他可施之罰何以爲之敢稟傳曰昨日爲慮滯囚之弊照律公事未入啓之前預書批答其時申牌纔過始於今朝知委云寧有如許紀綱他司猶不敢然況本府乎當該行公首堂爲先從重推考令政院査出當該都事先汰後拿
정조 14년
傳于趙尙鎭曰未肅拜兵曹參議許遞前望單子入之待下批牌招察任
정조 14년
兵曹參議前望單子入之趙雲紀落點
정조 14년
申耆啓曰卽見慶尙左水使狀本則頭辭措語有違格式所當還下送改修正上送而事係關防雖不得不捧入揆以格例不可無警該兵使李源推考何如傳曰允
정조 14년
傳于申耆曰秋等別造官弓中日在今日近於連日動駕渠輩多勞苦駕前駕後特命拔例應試其中小布四中駕後朴載潤直赴殿試柳箭三中四分人邊將除授邊三中人直赴會試貫邊人邊二中人弓一張貫一中人箭竹百箇邊一中人箭竹五十箇自本營施賞後草記原中日禁軍則單巡邊四中及三中四分人弓一張邊三中人箭竹一百箇亦令該營賜給後草記
정조 14년
以京畿監司金憙狀啓江都移轉米耗條以錢代送交河郡摠廳餉還特許捧留本邑令廟堂稟處事傳于李敏采曰依狀請施行事回諭
정조 14년
以京畿監司金憙啓本喬桐府移粟石數當移某邑論列馳啓令廟堂稟處事傳于李敏采曰依狀請施行事令廟堂卽爲行會俾島民得免艱食之患
정조 14년
以慶尙左水使吳載徽啓本咸安郡守沈鏔城牒軍器自辦修補論賞一款令該曹考例稟處事傳于洪明浩曰咸安郡守沈鏔城牒修繕軍器改造至於此多近所罕見人之瞭然雖熟知之奉公之誠極爲可嘉似此地處陞除府使朝令昭在而年前許外未聞一人之陞遷是宜定式之本意況治績能否豈係於他處乎且況此等已著之實績乎府使後日政待窠調用大政不遠因此有提飭者年來俗習枳人之弊屢煩釐革之飭諭彼猶然矣況此輩之空然坐停乎今番大政則預加留意隨窠疎通俾有對揚之實效事嚴飭銓長
정조 14년
趙尙鎭以弘文館言啓曰本館上番闕直事甚未安今日政新除授玉堂待下批仍卽牌招以爲入直之地何如傳曰允
정조 14년
有政吏批判書吳載純參判金光默參議李洪載行都承旨趙尙鎭進啓曰晉州牧使今當差出而本州以營下劇邑物衆地大素稱難治不可不各別擇差他道及同道有聲績未準朔守令竝擬何如傳曰允以李敬一爲大司諫權恢爲獻納成種仁爲校理朴基正爲副校理朴奎淳爲修撰閔鍾顯爲禮曹參判韓光會爲社稷提調朴宗岳爲司䆃提調洪良浩爲掌樂提調金思穆徐鼎修爲觀象提調洪檍爲掌苑提調金方行爲宗簿正安檍兪靖柱爲監察成種仁爲南學敎授朴奎淳爲西學敎授崔守忱爲吏曹佐郞丁載遠爲晉州牧使宋載緯爲靑陽縣監洪述遠爲長鬐縣監李敏亨爲蔚山府使黃基玉爲金浦郡守
정조 14년
兵批判書金文淳參判洪文泳病參議李勉兢未肅拜參知鄭益祚入直進右副承旨申耆進副司直閔鍾顯
정조 14년
吏批再政以李敦源爲陽川縣監
정조 14년
申耆以兵曹言啓曰今番別試射時柳葉箭入格駕後禁軍邊二中李枝英金成集曺漢國文命楫等處各弓一張貫一中柳淡處箭竹一百箇邊一中尹擎國李元喆高衡岳白鳳翼高廷老朴宗英鄭寬得申光默張道斌孫錫謨崔昌賢閔鉉等處各箭竹五十箇依啓下別單賜給之意敢啓傳曰知道
정조 14년
申耆以兵曹言啓曰依下敎玉堂行首引陪使令李泰集決棍十五度當直書吏鄭益周行首羅將鄭世晃各決棍十度司憲府行首書吏許倫行首所由金鼎五司諫院行首書吏洪德眞行首喝道李載春各決棍六度而憑藉鑞牌恣意犯夜玉堂使令金羲大軍士光得各決棍十五度之意敢啓傳曰竝放送憑藉鑞牌恣意犯夜兩漢營底保授過辜限後加棍十五度移送該曹照律三司連日爲之之合啓果是何冊之義理而渠輩雖蟣蝨之徒名以三司下隷則眞若成均館齋直慣聽之文句當知明義錄三字渠輩之犯禁豈不爲泮僕之罪人乎蟣蝨之徒亦不識明義錄之畏懼則義理之掃地尤可知是豈但以犯夜言乎此後三司下隷之犯夜者原更數外重棍移送刑曹照律草記事卿及巡邏外營巡廳捕廳知悉卽令書揭壁上仍以此傳敎載之政院軍士房故事刑曹受敎謄錄可也
정조 14년
申耆以備邊司言啓曰北評事沈興永罷黜之代纔自該曹差出而開市之期今已迫近計其程道萬無及期下去之望前評事沈興永姑令前進擧行之意分付道臣其罪狀待竣事勘處新評事旣難及期徒貽往來之弊勿爲下送何如傳曰允
정조 14년
申耆以御營廳言啓曰依傳敎春塘臺別試射時柳葉箭入格駕前別抄李命耇貫一中邊一中李明洽等三人邊二中各弓一張金慶完等二人貫一中各箭竹一百箇姜碩儁等十人邊一中各箭竹五十箇分等施賞而其中崔東植所告內昨日試射時所射乃是三貫革而第一矢誤中四貫革仍卽打錚矣今此別單中雖以貫一中載錄不敢冒受賞典云崔東植施賞一款勿施之意敢啓傳曰知道
정조 14년
柳文養以承文院官員以都提調意啓曰院吏文學官李廷年有頉代幼學朴顯範差下付軍職冠帶常仕何如傳曰允
정조 14년
柳文養以承文院官員以都提調意啓曰院寫字官實差訓長洪普運有頉代以預差訓長李燁依例陞實而預差訓長代以彭得大差定以爲依前勸奬之地何如傳曰允
정조 14년
申耆以義禁府言啓曰鄭煥猷申尙權李家煥睦萬中尹弼秉柳甲基呂萬永韓鼎運李夔李義綱李濟萬等杖一百收贖告身盡行追奪照律草記批旨內腹痛胸痛疝痛瘡痛等種種醜敗雜症豈獨巧湊於堂上侍從乎近日隆寒挽近所無諸供虛實除非月令摘奸難以分別此則太涉煩屑特附漫對校人之意以公罪區別功議減等放送鄭煥猷則書進不進極爲無狀念舊二字屢提於筵席大小公故雖不投跡焉敢不參於宮享乎如許忝侮渠家之類不可尋常處之刊名仕籍其中徑詣諸人則工於占便反有甚於在家偃息削職放送可也事命下矣鄭煥猷刊名仕籍事分付該曹李夔李義綱削職放送申尙權十代祖浚佐理功臣韓鼎運祖命斗揚武原從功臣呂萬永十代祖允秀靖社原從功臣李家煥五代祖尙毅扈聖原從功臣云竝功減一等各杖九十以公罪收贖放尹弼秉麟坪大君異姓五寸親云議減一等杖九十以公罪收贖放柳甲基五代祖珩宣武原從功臣慶昌君異姓五寸親睦萬中七代祖詹宣武原從功臣東昌尉異姓四寸親云竝功議各減一等各杖八十以公罪收贖放李濟萬無功議云矣敢啓傳曰知道
정조 14년
吏曹判書吳載純疏曰伏以王大妃殿誕日載屆賀儀順成聖孝彌光臣民慶忭曷有其極仍伏念臣本以鈍劣之才屢叨銓衡之任人器不稱觸事生疣雖荷天地之仁曲加涵貸弧負之罪自知難逭雖在缷免之日餘懼尙存惟願永謝銓地無復玷汚以爲一分追補之圖斷斷此心天神鑑臨不意日昨除命復及臣身震悸恧蹙莫知所措寧欲鑽地而不可得也且臣私義尤有所難安者臣於向日待罪見職也大臣以不爲問政陳箚請譴而遣辭深重非比尋常至今追思愧忸靡已噫天官重任也凡遭人斥義不復冒不但爲一己之微諒而已實所以尊朝體而重廉防則況如臣厚被大官之論斥者乎臣若諉以時移事往晏然就職則其如朝體何其如廉防何哉賀禮當前義重參班雖不得不冒沒出肅因仍蹲據斷無是理天牌之下冒犯違傲臣罪至此尤無所逃敢控短章仰瀆崇聽伏乞天地父母曲垂諒察亟命鐫削仍治臣逋慢瀆擾之罪以肅朝綱以安微分千萬幸甚臣無任屛營祈懇之至答曰省疏具悉向來相箚出於董飭之美意追提尙云不可伊後又當大政今何可以此强引不念國體之屑越乎冢宰任重卿且崇秩不得不賜批卿其勿辭入來開政
정조 14년
庚戌十一月初十日辰時上詣仁政殿陳賀入侍時行都承旨趙尙鎭行左承旨洪明浩行右承旨李祖承左副承旨李敏采右副承旨申耆同副承旨柳文養假注書李明淵趙台榮記事官洪樂游徐有聞一提學鄭民始原任直提學徐浩修原任直閣鄭東浚檢校直閣尹行任李晩秀直閣徐榮輔以次侍立上具遠遊冠絳紗袍乘輿出協陽門詣仁政殿月臺降輿就板位行四拜禮致詞官入詣殿內捧致詞函出就板位前宣讀訖還置於案承文提調捧致詞函傳授近侍近侍跪進上受之以授近侍近待跪受還置於案濟用監提調入殿內捧禮物函出授近侍近侍跪進上受之以授近侍近侍跪受還置於案上行四拜禮上曰致詞禮物函還內入之可也通禮跪告禮畢上乘輿出仁政門入協陽門還內諸臣退出
정조 14년
庚戌十一月初十日午時上御重熙堂右承旨入侍時行右承旨李祖承假注書趙台榮記事官洪樂游徐有聞以次進伏訖上曰王大妃殿進御加味正氣散依前方一貼煎入出榻敎命書傳敎曰天廐上乘事體自別年例卜定理當盡意擇封而年來國綱解馳馬政不嚴西北所進之品或玄或黃非駑卽駘雖非兩閫之鬣者堂堂太僕豈乏飼立在渠輩奉公之誠則不謹不誠就大於是乎前此屢煩飭敎所以尊國綱也重馬政也使不貴異物之漢帝當之獨安往之千里良駒雖却之如許蹇劣之種恣意獻御者必令張釋之擬其律此後申加嚴飭無或如前怠忽凡事皆有勸懲今番平安兵使封進馬直合御乘可謂近來初見馬醫之購來燕市直陞御乘猶有加資之典況閫帥乎平安兵使李得濟內賜豹皮一令令該寺枚擧行會以示嘉奬之意又命書傳敎曰吏曹判書批下參議只推與判書參判更卽牌招申飭開政大政當前此時銓長豈可以義在必辭之人點下乎決知其無以丐遞爲此例讓可謂負予取於重臣之本意聞此敎雖一牌焉敢更思違傲之計乎此意令吏判知悉命退承史以次退出
정조 14년
行都承旨趙尙鎭坐行左承旨洪明浩坐直行右承旨李祖承坐左副承旨李敏采坐右副承旨申耆坐直同副承旨柳文養坐注書李海隣病一員未差假注書李明淵仕趙台榮仕直事變假注書李東明仕
정조 14년
申耆啓曰事變假注書宋知濂身病猝重勢難察任今姑改差何如傳曰允
정조 14년
事變假注書改差代以李東明爲事變假注書
정조 14년
傳于趙尙鎭曰下直守令留待
정조 14년
傳于李祖承曰自明日至十六日連値坐齋抄啓文臣課講今日爲之
정조 14년
傳于洪明浩曰下直守令入侍
정조 14년
傳于洪明浩曰輪對官入侍
정조 14년
傳于洪明浩曰課講入侍
정조 14년
傳于申耆曰保放罪人沈能迪金履喬今己越講放送
정조 14년
摠管前望單子入之副摠管李得臣落點
정조 14년
以黃海監司李時秀狀啓安岳黃七星救活人命考例論賞令該曹稟處事傳于李敏采曰何待回啓今日政成給粘加付撥下送令道伯招致宣布後頒給形止狀聞俾知重民命之意
정조 14년
有政吏批判書吳載純參判金光默參議李洪載行都承旨趙尙鎭進以尹行履爲執義申大龜爲持平南涑鄭最成爲正言李殷模爲校理朴宗來爲副修撰申禹相爲司僕正申宅權爲惠陵令鄭文綏爲禁府都事南麟耇爲宜寧縣監奉常參奉單李漢喬
정조 14년
兵批判書金文淳病參判洪文泳入直進參議李勉兢未肅拜參知鄭益祚病右副承旨申耆進副司直李勉兢副司果趙得永
정조 14년
以洪州牧使望筒傳于柳文養曰未準朔守令序陞數遞之弊曾有大臣筵奏而銓曹近不遵守甚至於六七朔人擬入之擧若此而民豈堪乎弊豈蘇乎當該銓官推考此後申加嚴飭寧儲窠更勿如前此望筒勿施府使中一從朔數擬入事分付
정조 14년
吏批再政以任焴爲洪州牧使尹得孚爲寧海府使
정조 14년
柳文養啓曰大司憲申應顯掌令申史澳在外執義尹行履掌令鄭景祚持平朴吉源申大龜牌招啓辭未下監察茶時之意敢啓傳曰知道
정조 14년
以原春監司尹師國啓本淮陽等邑老人有頉添入區別開坐事傳于趙尙鎭曰口傳下批
정조 14년
柳文養啓曰明日冬至望闕禮習儀時兩司無進參之員除在外外未肅拜呈告人員竝待開門牌招何如傳曰允
정조 14년
李敏采以兵曹言啓曰今番入直禁軍中日廳官弓中日試射時邊四中金仁哲李東益貫一中邊二中崔命燮各弓一張邊三中朴廷輝箭竹一百箇依承傳分給之意敢啓傳曰知道
정조 14년
李祖承以弘文館言啓曰本館上番無他推移之員不得已以下番姑陞入直之意敢啓傳曰知道
정조 14년
李祖承啓曰新除授副修撰朴宗來卽爲牌招察任何如傳曰允
정조 14년
申耆以弘文館言啓曰新除授校理李殷模時在京畿驪州地經筵入番事緊請斯速乘馹上來事下諭答曰依啓
정조 14년
趙尙鎭以吏曹言啓曰平安道都事申宅和呈狀內矣身素患痰癖之症當此冬寒挾感添劇日夜叫痛萬無赴任之望云病勢旣如此則不可强令赴任今姑改差何如傳曰允
정조 14년
柳文養以義禁府言啓曰保放罪人沈能迪金履喬今已越講放送事命下矣沈能迪金履喬放送之意敢啓傳曰知道
정조 14년
江華留守申大升疏曰伏以惟天惟祖宗默佑明騭元子誕降太歲旣符於先聖舊甲彌月又協於慈宮誕辰宗社之休慶無疆殿宮之歡悅莫大臣民蹈忭久而益切仍伏念臣之待罪見職居然爲周歲矣以其地則有保障之重焉以其任則有居留之責焉固非庸才淺量所可承當者而況且逆囚假息島中一天之讎尙戴三尺之章莫伸如臣不忠旣不能碎首沬血矢死苦爭則目下道理惟在於防守糾察不容少緩以俟王法之克行輿憤之少洩而臣之自來病狀日甚一日行步之不若恒人痰癖之已成貞疾非但通朝之共諒抑亦聖明之畢燭而顧以風痺之祟久處瘴濕之地自夏及秋諸症越劇兼以年紀日漸衰邁神息轉益潰劣有時昏瞀不省四到雖在閑司漫局決難陳力就列況於莫重之地尤何以冒據而耐久乎古人有言曰若不號呼於君父更將控訴於何人玆不得不力疾陳懇仰浼崇嚴伏乞聖慈俯垂矜諒亟遞臣保釐之任以便調護仍治臣瀆擾之罪以昭法紀不勝幸甚臣無任激切祈懇之至答曰省疏具悉所請依施
정조 14년
庚戌十一月十一日午時上御熙政堂下直守令輪對官入侍時右副承旨申耆假注書趙台榮記事官洪樂游徐有聞瑞山郡守李義駿長水縣監崔吉憲濟用副奉事洪履簡廣興主簿金載華氷庫別提鄭熙濟司僕判官韓大裕司䆃僉正李萬運以次進伏訖上曰守令進奏職名可也義駿等以次仰奏職姓名訖上曰爾等下去後殊各務爲也仍命耆宣諭訖命義駿等先退上曰輪對官進奏職姓名職掌及所懷可也履簡等以次仰奏訖上曰洪履簡則職掌內遺在未能詳奏誠駭然矣仍命書榻敎曰輪對官洪履簡令該府拿問處之命輪對官先退上曰課講入侍賤臣承命出傳同副承旨柳文養課講試官吳載純李秉模率抄啓文臣徐榮輔等偕入進伏上曰雖非講製年少文官之暇日讀書卽是美事而況近來飭敎屢煩終不致意每次受講輒皆懸不殆同弄劇國有紀綱寧有是理今若受講又皆不通則徒使國體重傷其令應講諸臣自量如無一字一句之誤讀以次進講不然者當賜數三日暇殊各益加講習必至慣通可也如是下敎之後如或有如前不通之人當各別嚴治竝須知悉事分付徐榮輔等書進自不退出沈能迪等六人以次進講訖命課講先退上曰在外及時帶別軍職摠管許遞前望單子入之待下批牌招察任出榻敎上曰任所在外摠管許遞前望單子入之待下批牌招察任出榻敎命退諸臣以次退出
정조 14년
庚戌十一月十一日未時上御重熙堂同副承旨入侍時同副承旨柳文養假注書趙台榮記事官洪樂游徐有聞以次進伏訖上命書傳敎曰前後飭敎何如而雖以侍從言之三司之望或一再擬而更不擬者有之或前望點下而銓曹不爲擧論者有之侍從如此蔭官之齎鬱尤可知如是也故朝令不信朝令不信之故朝廷亦不尊申飭銓曹後勿如是上曰熙川郡守之代令該曹口傳差出出榻敎上曰寧海府使遷轉之代以筵敎人今日政擬入出榻敎上曰寧海府使以尹得孚擬入事分付上曰王大妃殿進御加味正氣散停止出榻敎命退承史以次退出
정조 14년
行都承旨趙尙鎭坐行左承旨洪明浩坐右承旨李敏采坐左副承旨申耆坐直右副承旨洪義榮未肅拜同副承旨柳文養坐直注書李海隣病一員未差假注書李明淵仕趙台榮仕直事變假注書李東明仕
정조 14년
藥房提調鄭昌順副提調趙尙鎭啓曰閟宮親享聖慕克伸慈殿誕辰賀儀載擧冒寒躬臨鎭日勞動伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
洪明浩啓曰臣以冬至望闕禮習儀進去下直之意敢啓傳曰知道
정조 14년
申耆啓曰事變假注書李東明時無職名令該曹依例付軍職冠帶常仕何如傳曰允
정조 14년
傳于趙尙鎭曰未下直守令當日辭朝
정조 14년
備忘記坡州牧使李師濂下直長弓一張長箭一部片箭一部筒介一箇賜給
정조 14년
吏曹口傳政事金浦郡守黃基玉義城縣令李弘源相換
정조 14년
以京畿監司金憙狀啓顯隆園冬至祭官差定事傳于申耆曰當以附近邑守令輪回差定而以近百里地分排是豈定式之本意乎此狀啓還下送此後以南陽安山振威龍仁輪回差定預差則勿以守令塡差以致曠官之弊本府中軍今爲士夫武弁履歷堦爲元定預差中軍或有實故之時令該府使狀請變通差代事分付
정조 14년
副摠管前望單子入之申㬚朴祥馨落點
정조 14년
申耆以兵曹言啓曰本曹佐郞姜儐身病猝重呈狀乞遞宿衛重也不可久曠今姑改差何如傳曰允
정조 14년
申耆以兵曹言啓曰卽伏見慶尙左兵使李源右兵使吳載徽忠淸兵使金麟瑞今秋習操及巡歷時各鎭營所屬各邑鎭各山城赴操軍兵試射放中不中軍器什物破傷執頉啓本則試射放中不中軍器什物破傷執頉處使之卽速修改之意嚴飭各該邑云矣軍兵試射軍器什物俱係詰戎之政則各邑鎭常時未能鍊習亦不着意修改以致不中之居多執頉之夥然其在重戎務備陰雨之道不可無飭各該營試藝居末邑及軍器執頉邑當該守令竝推考警責何如傳曰允
정조 14년
申耆以都摠府言啓曰今日入直內三廳武兼禁軍及軍兵等當爲中日習射而冬至望闕禮相値不得爲之之意敢啓傳曰知道
정조 14년
申耆以備邊司言啓曰頃因戶曹判書鄭民始所啓北道內寺奴婢宣頭案修正時所費參量除減之意問于本道狀聞稟處他道一體關問事命下矣卽見平安監司沈頤之狀啓則以爲昨年祥原等六邑內奴婢身貢白徵者爲一百四十八口江東等十邑寺奴婢身貢白徵者爲一百八十口而貢摠元數不得減削之故磨勘時色吏頭目輩或有虛作名目或有流亡老故而不敢許頉其害自歸於侵族侵隣卽今內奴婢比摠外餘數爲三百三十八口寺奴婢比摠外餘數爲四十口內奴婢身貢白徵者一百四十八口以此餘奴婢代充寺奴婢身貢白徵者一百八十口內四十口亦以餘奴婢充代其餘一百四十口不足之數特許減摠事令廟堂稟處而內奴婢口錢初以五錢定式或似過多本道則奴婢元摠未滿二千口口錢都數不過爲七百餘兩較計紙地及雜費則少無過濫之弊亦無責徵於奴婢之事祥原等三十一邑自民庫上下泰川等九邑自營門防給爲辭矣本道內奴婢比摠外餘數尙有三百三十八口則一百四十八口之白徵云云極爲可駭卽令以彼充此至於寺奴婢減摠事其在仰體朝家軫念奴婢之聖意所當竝請許施而近來各道不思査櫛之道惟言減縮之弊一許減摠則恐啓他道紛紜之弊且一百四十口身貢雖曰數少各該司需用各有元數旣難勒減又難給代此則嚴飭道臣査其隱漏竝與餘奴婢四十口推移比摠俾有民無白徵貢無減額之效當初下敎特軫奴婢案付中年過幾百幾十歲而白地勒徵之類使之裒益猶不相當者卽令狀聞而今此狀辭中此一款不爲別白擧論泛以色吏頭目輩虛作名目或流亡老故爲辭有違特敎關問之本意該道臣推考內奴婢口錢依營邑舊規施行之意一體分付何如傳曰允
정조 14년
掌令鄭景祚持平朴吉源校理成種仁副校理朴基正正言鄭㝡成修撰李庚運朴奎淳等啓曰請黜置罪人鄭致達妻亟令王府快正典刑請物故罪人德相亟施孥籍之典請逆賊尙喆依律處斷請還寢䄄島置之命亟施當律其諸子竝施絶島散配之典措辭現上答曰不允末端事付丙矣
정조 14년
掌令鄭景祚持平朴吉源正言鄭㝡成等啓曰請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情請物故罪人國榮亟施孥籍之典請梟示罪人明謙正刑罪人以謙亟施孥籍之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法措辭現上答曰不允
정조 14년
持平朴吉源啓曰請爲奴罪人金壽賢河龍翼竝令王府設鞫得情夬正王法措辭現上答曰不允
정조 14년
正言鄭㝡成啓曰請爲奴罪人金壽賢河翼龍竝令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典措辭現上新除授獻納權恢時在忠淸道洪州地請斯速乘馹上來事下諭答曰不允下諭事依啓
정조 14년
完城君李義行疏曰伏以閟宮親享聖孝克伸慈聖誕節賀儀載擧臣民歡慶曷有其極仍竊伏念慶溢宗祊恩覃幽明日月之照偏於臣身闔門攢祝之忱唯有隕結之願則筋力奔走殊而後已區區此心可質神明而不幸數日以來兩眼俱病眶眥浮高昏翳亦甚手揭視物如隔煙霧疼痛不住淸汁長下加之感冒旣深嘔血忽發纔退禁直頹擲涔涔際接吏曹帖文以臣塡差宗廟望祭獻官顧臣步屧艱澁本不宜於將事之儀而見玆諸證誠欲自力而不得矣玆敢冒萬死短章仰籲於天地父母之前伏願聖明俯諒其萬分不得已之懇亟令該曹趁卽改差俾莫重享官無至窘速以幸公私焉臣受恩罔極報答無地惟是駿奔一事可得粗伸微分而符到不遠衰疾交侵致此瀆擾生不如死伏地涕泣臣無任兢惶祈懇之至答曰省疏具悉疎辭許令該曹付標
정조 14년
庚戌十一月十二日未時上御重熙堂同副承旨入侍時同副承旨柳文養假注書趙台榮記事官洪樂游徐有聞以次進伏訖上曰金浦郡守黃基玉他道守令中勿論郡守縣監準朔最久者相換除辭朝赴任出榻敎命書傳敎曰此亦紀綱所關宿衛番次是豈推托之事上下番各五人輪回比之騎省亦可謂太歇近觀省記入者一入之後長鎖無脫出之道見之猶覺支離當者獨不苦乎摠府番次事先朝飭敎何等嚴截則近來復循舊習豈不關於國綱乎向於李敏輔之許久鎖直時欲爲下敎因公事煩撓未果此後申明嚴飭更或如許當依先朝下敎用守門將落點番之例以此傳敎揭板本府仍令兵判知悉朔終以番記使之封送本曹除非呈辭及公故而當次不入者直以令該府拿問處之過十日勘律草記仍自政院捧傳旨同爲入啓彼亦人哉因摠管之怠慢長立街路奔走於南山北岳之間誠一虐政摠府請番錄事自今日屬之樞府勿爲差送事招致樞部分付又命書傳敎曰無他可能或以號令百司之地筋力有一分抵當近果頻除而前席承書之際聞臭觸鼻不謹莫甚鷄舌香雖難覓含焉敢如是過飮乎其爲駭然則甚矣雖以目下事言之當稟不稟溺職如此當該承旨爲先從重推考後勿如是之意嚴飭又命書傳敎曰右承旨許遞前望單子入之命退承史以次退出
정조 14년
行都承旨柳戇未肅拜左承旨李敏采坐直右承旨李益運未肅拜左副承旨申耆坐直右副承旨洪義榮坐同副承旨李洪載坐注書李海隣病一員未差假注書尹魯東仕鄭尙愚仕直事變假注書李東明仕
정조 14년
李敏采啓曰假注書李明淵身病猝重勢難察任今姑改差何如傳曰允
정조 14년
傳于申耆曰禮房承旨馳詣永陵奉審摘奸以來
정조 14년
傳于李敏采曰右承旨入侍
정조 14년
傳于李敏采曰差祭將臣竝仍佩往來以各其營都提調摠察事發牌從事官聽傳敎
정조 14년
傳于李敏采曰都承旨左承旨許遞
정조 14년
申耆啓曰臺啓事體何等嚴重而今日兩司傳啓府院座目互換塡書至於入啓承批臣之矇然捧入固不勝萬萬惶悚當該注書所當重勘而本院請推之外無他可施之罰何以爲之敢稟傳曰承旨遞差注書先汰後拿
정조 14년
承旨前望單子入之柳戇尹㬦李洪載落點
정조 14년
李敏采啓曰新除授承旨尹㬦方在罷職中何以爲之敢稟傳曰勿施前望單子入之
정조 14년
李明淵改差代以尹魯東爲假注書
정조 14년
趙台榮汰去代以鄭尙愚爲假注書
정조 14년
洪義榮啓曰假注書尹魯東鄭尙愚時無職名令該曹依例付軍職冠帶常仕何如傳曰允
정조 14년
咸鏡監司狀啓今此朔膳物種中生靑魚等不得一時封進惶恐待罪事傳于洪義榮曰勿待罪事回諭
정조 14년
兵曹啓目粘連忠淸水營水操時舟師所屬軍器什物破傷執頉洪州牧使李義弼等推考警責罪各杖八十收贖竝只公罪施行何如判付啓依允爲旀李義弼李潞秀趙廷鉉段功議各減一等朴尙春權濟應李觀成史廷煥李永喆段功減一等爲良如敎
정조 14년
洪義榮以吏曹言啓曰今此宗廟各陵殿冬至祭獻官諸執事老病公故外實無推移分排之路依近例刑官及司饔院官員通融塡差之意敢啓傳曰知道
정조 14년
庚戌十一月十三日巳時上御重熙堂右承旨入侍時右承旨李敏采假注書趙台榮記事官洪樂游徐有聞以次進狀訖上曰提調入侍出榻敎賤臣承命出與藥房提調鄭昌順偕入進伏昌順曰臘藥今方監劑而例有臘蔘所入聞舊羅蔘十餘兩別貿戶蔘及元貢戶蔘合四兩餘年久蠧傷不堪藥用前提調以臘藥時用下之意有所陳達云臘劑時以此取用似好矣上曰取用此蔘則新捧臘蔘似當有餘實爲用舊畜新之道取用可也上曰江華前留守來詣城外交龜事分付賤臣承命出傳命退諸臣以次退出
정조 14년
庚戌十一月十三日未時上御重熙堂軍士房承旨入侍時左副承旨申耆事變假注書李東明記事官洪樂游徐有聞以次進伏訖上命書傳敎曰承旨前望單子入之待下批牌招察任又命書傳敎曰冬至祭官中罷散入敍用耆曰同罪未敍人隨卽提稟事曾有定式矣同副承旨李洪載旣已蒙敍除職而前承旨李敬五乃是同罪之人故敢此仰達矣上曰敍用可也出擧條仍命退承史以次退出
정조 14년
行都承旨未差左承旨尹㬦未肅拜右承旨未差左副承旨洪義浩未肅拜右副承旨李敬五未肅拜同副承旨未差假承旨朴萬瞻坐直注書李海隣病一員未差假注書尹魯東仕鄭尙愚仕直事變假注書李東明仕
정조 14년
朴萬瞻啓曰禁衛營將官來言今日本營軍兵日次私習云矣敢啓傳曰知道
정조 14년
朴萬瞻啓曰御營廳將官來言今日本廳軍兵日次私習云矣敢啓傳曰知道
정조 14년
傳于朴萬瞻曰禮房承旨馳詣宗廟景慕宮奉審摘奸以來
정조 14년
傳于朴萬瞻曰承候來待諸臣入侍
정조 14년
朴萬瞻啓曰差祭將臣竝仍佩往來事命下矣右邊捕盜大將李漢豐今方受香出去在前如此之時有他邊大將兼察之例今番則何以爲之敢稟傳曰依前爲之牌招聽傳敎
정조 14년
傳于朴萬瞻曰朝筵因言端聞於大臣司䆃僉正李萬運之編摩冊子已見之云大抵萬運之效勞今已多年若待淘洗後校正後刊印後進呈後則已過年限之人將無酬勞之時渠之當窠特不過此窠江華時任經歷令該曹爲先口傳內擬其代後日政以李萬運差送事吏判俄筵旣承筵敎以此分付該曹
정조 14년
吏曹口傳政事以洪復浩爲掌苑別提
정조 14년
傳于朴萬瞻曰日寒如此禁府刑曹輕囚放釋
정조 14년
備忘記大臣予所敬禮然聖人豈不云乎事君盡禮人以爲諂今之大臣遠諂太過反不盡禮臆料之說至登於箚牘敵以下以未形未然之事勒加架鑿猶欠相敬況君與相之際乎大臣之不盡分如此予亦豈必枉執敬禮乎以今紀綱之解弛董率之地有此不擇言之失此而顧藉後弊難言左議政蔡濟恭罷職
정조 14년
備忘記向來二重臣以鄭妻事後先迭陳之疏語非不知有關後弊來卽捧留以竢其厭則止之大官已處分之後下此者失言之罪不可不明正右參贊宋載經京畿監司金憙亟施罷職之典
정조 14년
傳于朴萬瞻曰司錄何時發牌尙今遲滯坐直承旨一傡遞差前望單子入之待下批牌招察任
정조 14년
傳于朴萬瞻曰莫重傳香稟不爲微稟以致提問當該承旨遞差
정조 14년
傳于朴萬瞻曰開門自有時刻或早或晩隨其睡起極爲駭然朝者仕進承旨竝遞差
정조 14년
傳于朴萬瞻曰承旨前望單子入之待下批牌招察任
정조 14년
承旨前望單子入之蔡弘履李敬五姜垣洪義浩落點
정조 14년
傳于朴萬瞻曰承旨中差祭人許遞前望單子入之待下批牌招察任
정조 14년
朴萬瞻啓曰新除授承旨尹㬦方在罷散中何以爲之敢稟傳曰敍用
정조 14년
朴萬瞻啓曰玉堂上下番有稟達事來詣閤外請對矣傳曰罷職行公三司竝遞差
정조 14년
傳于朴萬瞻曰假承旨事極爲泛濫問名畿邑邊將中單付差送南所衛將假承旨差下
정조 14년
兵曹口傳政事德積僉使單趙彦彬
정조 14년
朴萬瞻以吏曹言啓曰今此冬至祭各陵廟獻官大祝中時無職名人員令該曹口傳付軍職何如傳曰允
정조 14년
兵曹口傳政事副司直趙尙鎭洪明浩曺允大副司果金履喬副司正金羲淳沈能迪
정조 14년
朴萬贍以義禁府言啓曰日寒如此禁府刑曹輕囚放送事命下矣時囚罪人姜世靖洪履簡趙台榮係是輕囚竝放送之意敢啓傳曰知道
정조 14년
左議政蔡濟恭箚曰伏以臣於朝筵以江華經歷內移之不當率爾微陳愚見而未及畢其辭矣纔見小報經歷促令口傳移擬繼又伏聞留守必使趁明朝上京交龜臣不勝滿心訝惑憂歎之至噫嘻六行刀割向日鄭妻之事群疑大抵皆然巷言至今未已臣則篤信殿下者也所知者聖人豈欺我哉而猶不免中夜失睡今日之事又何爲而使臣不能忘宿昔之憂也殿下幾年典學透盡義理豈或於此等處少有放過而臣之以未然之事唐突爲言者亶出於過慮隱憂惟聖明俯加察納亟寢江華前留守上京交龜之命千萬幸甚取進止答曰省箚具悉卿懇四行刀割尾陳鄭妻事伊時聞卿求對言下卽諾俾卽妥帖轎夫之反舁旋踵行路無不目擊卿則但當信此而已卿所謂群疑是何疑乎巷言是何言乎以予陸陸莫能領會由前由後箚辭無非臆逆竊爲卿不取也仍傳于朴萬瞻曰此批答司錄傳諭
정조 14년
庚戌十一月十四日辰時上御誠正閣時原任閣臣承候入侍時左承旨李敏采假注書鄭尙愚記事官洪樂游徐有聞原任提學蔡濟恭吳載純一提學鄭民始檢校直提學徐浩修原任直提學金憙原任直閣徐鼎修鄭東浚鄭大容檢校直閣李晩秀以次進伏訖濟恭曰今日載屆追慕冞切聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰近來日氣和暖夜雪又是農事之休徵矣上曰然矣上曰舟橋之役幾許爲之乎民始曰近日則未得出見而鋪板姑未盡爲矣上曰次對久未爲之有何事務乎濟恭曰別無緊急稟達之事矣濟恭曰近日多有守令遷轉當此捧糴之時若有邑倅之交遞則似有吏緣爲奸之慮矣上曰使舊倅勘糴後上來則似好矣仍命書傳敎曰昨因次次陞遷不得不移除此時糴政方張付之生手民將受害新除守令之自外邑移遷者還穀畢捧後上來事令廟堂申飭上曰李萬運所編摩冊子左相見之乎濟恭曰臣果見之卽是巨秩而可謂該博矣但年限已過百里之任亦不得爲之如此博洽之士甚可惜矣上曰沁經則雖過年限可以爲之矣仍命載純曰後日政沁經內移好矣濟恭曰經歷之交遞在江都有疎虞之慮矣上曰一經歷遞易有何妨乎民始曰京畿監司金憙以錦城尉神道碑所入物力錢一千七百七十四兩七戔成冊報來矣取考前例則鎭安大君碑石亦自畿營擧行而物力則以各邑所在常賑穀會減區處今亦依此施行之意分付何如上曰依爲之出擧條民始曰金浦郡所在田畓與草坪合二十五結之地自本營今方貿得而此土本以寧嬪房免稅載錄其間出稅者爲二結三十三負七束矣今則旣屬本營竝與出稅者而仍爲免稅之意分付戶曹其中草坪之見失於內需司成均館幾爲折半云令本官待明春詳査改量依當初結數修成冊牒報事分付道臣何如上曰依爲之出擧條命退諸臣以次退出
정조 14년
行都承旨金光默坐直左承旨李益運未肅拜右承旨申耆傳旨未下左副承旨柳文養坐直右副承旨鄭大容差祭同副承旨孟至大在外注書二員未差假注書李覲吾在外洪樂敏仕直事變假注書李鼎牧在外
정조 14년
柳文養啓曰大司憲申應顯掌令申史澳在外執義掌令一員持平二員未差監察茶時之意敢啓傳曰知道
정조 14년
柳文養啓曰備邊司郞廳來言今日賓廳日次而無時任大臣不得來會云矣敢啓傳曰知道
정조 14년
柳文養啓曰冬至望闕禮依例爲之之意敢啓傳曰知道
정조 14년
右承旨洪義浩左副承旨李敬五有稟達事來詣閤外請對矣休紙還給
정조 14년
柳文養啓曰時原任閣臣有稟達事來詣閤外請對矣傳曰班首閣臣罷職其餘閣臣閣銜竝遞改
정조 14년
傳于柳文養曰禮房承旨馳詣宗廟永禧殿景慕宮奉審摘奸以來
정조 14년
檢閱洪樂游徐有聞啓曰噫嘻痛矣驥顯是何等劇逆也其覆載難容之罪前後聲討已悉無餘臣等共戴一天忍至于今者莫非臣等不忠無誠之罪也渠之得保首領尙逭王章已是失刑之大者神人之憤容有極哉迺於千萬夢想之外承宣特除之命忽下於擧國齊憤之日此何事也此何擧也臣等相顧愕眙心骨竦然如不欲生豈意聖明之世有此非常之事過中之擧乎噫亂臣賊子人得以誅之況今四字刀削人心危懼臣等官雖卑微亦具彝性則豈可以越俎爲嫌而不思共討之義沁沁泄泄忍見劇逆之頂玉衣緋揚揚於一院之中乎玆敢不避僭越相率仰籲伏乞聖明特加三思亟寢賊驥除職之命焉惶恐敢啓傳曰翰林所爲極爲酸妄矣憲府都吏啓曰雖有傳稱之故事至於翰林啓辭尤所罕聞則焉敢驅脅不識東西之假承旨爲此擧措乎嚴處猶近於怒蠅拔劍此啓辭還給渠輩仍令各其父兄各別敎飭後勿如是肆氣
정조 14년
兵曹口傳政事副司直單李晩秀花梁僉使單趙彦彬
정조 14년
傳于柳文養曰承旨入侍
정조 14년
傳于柳文養曰假承旨朴萬瞻所爲極爲無嚴昨日趙彦彬則以玉堂請對啓辭捧入有處分而萬瞻今日筵席擧措萬萬痛駭同副乘馹啓辭下諭傳敎渠敢出自袖中納于前席語雖未及畢說擧措愚濫莫甚本職及假銜竝汰改今日內逐送本鄕萬一遲滯當重治以此嚴飭
정조 14년
以左承旨尹㬦右副承旨姜垣牌不進罷職傳旨傳于柳文養曰只推更爲牌招
정조 14년
以右副承旨姜垣牌不進罷職傳旨傳于柳文養曰許遞
정조 14년
傳于柳文養曰左承旨許遞
정조 14년
傳于柳文養曰假承旨入侍
정조 14년
注書李海隣汰去代以李覲吾爲假注書
정조 14년
鄭尙愚汰去代以洪樂敏爲假注書
정조 14년
李東明汰去代以李鼎牧爲事變假注書
정조 14년
兵曹口傳政事工曹正郞白慶楷兵曹佐郞姜世揆相換副護軍單具埉
정조 14년
傳于柳文養曰明日卽陽至也體先王之閉關之意宜念息鬧扶陽之政冬至前後一日及至日各司藏牌不緊章奏切勿捧入仍令以此意嚴飭
정조 14년
傳于柳文養曰抄啓文臣課講連八次居首副司果尹永僖當有別般論賞之擧而連五次居首猶絶罕八次豈有前例乎況前此初次連魁陞六矣再次連魁陞敍矣三次連魁准職矣都計劃居魁又錫馬矣今則只有陞資一岐而徑陞不但可惜文華知識正合顧問中批嘗所難愼而此而不爲反非器使之意副校理除授牌招入直
정조 14년
傳于柳文養曰明日卽氐歲也陽至之時朝象宜靜鎭不當紛聒內閣政院玉堂之空曠甚不可況班候在明承旨未差之代前望單子入之待下批牌招察任閣臣及玉堂遞罷刊削竝分揀亦令牌招推移入直朝廷若恭俟處分則亦當有體涼之擧一或惹鬧當有別般處分使之知悉
정조 14년
承旨前望單子入之金光默李益運申耆鄭大容孟至大柳文養落點
정조 14년
柳文養啓曰都承旨金光默左副承旨柳文養有稟達事來詣閣外請對矣無批答